ઉદયપુરનો મધુ (ઈશાન ખટ્ટર) રાજવી ઘરાણા તથા માથાભારે પોલિટિશિયન (આશુતોષ રાણા)ની બેટી પાર્થવી (જાન્હવી કપૂર)ના પ્રેમમાં પટકાયો છે. નાતજાત તથા પૈસેટકે બન્ને વચ્ચે આભ-જમીનનો ફરક હોવા છતાં પાર્થવીને પણ મધુ પ્રત્યે સ્નેહની લાગણી થાય છે. એકાદ-બે મસ્તીભર્યા સીન્સ-સોંગ્સ બાદ પ્રેમકથા ગંભીર વળાંક લે છેઃ પાર્થવીના પરિવારજન બન્નેને પ્યારમોહબ્બત કરતાં જોઈ જાય છે. વાતનું વતેસર થાય છે ને પ્રેમી યુગલે ઉદયપુર છોડી કોલકાતા સૅટલ થવું પડે છે, જ્યાં એમનાં નવજીવન શરૂ થાય છે. ટૂંક સમયમાં જ એમને સમજાઈ જાય છે કે એ માને છે એટલું સહેલું નથી.